ออมสินอืด อัพระบบ ตู้เอทีเอ็ม
ออมสินแก้ระบบเอทีเอ็มที่ถูกแฮ็กช้ากว่าที่คาด ทำได้แค่ 300 ตู้ คาดอีก 3,300 ตู้ ให้บริการได้เดือน ต.ค.นี้
15 ก.ย. 2559

ออมสินแก้ระบบเอทีเอ็มที่ถูกแฮ็กช้ากว่าที่คาด ทำได้แค่ 300 ตู้ คาดอีก 3,300 ตู้ ให้บริการได้เดือน ต.ค.นี้
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ขณะนี้ธนาคารเปิดใช้ตู้เอทีเอ็มยี่ห้อ NCR ได้ 600 ตู้ ที่ติดตั้งในบริเวณสาขาของธนาคารเท่านั้น ส่วนตู้เอทีเอ็ม NCR อีก 3,343 ตู้ ที่ปิดให้บริการมาตั้งแต่วันที่ 8 ส.ค. 2559 ยังไม่สามารถเปิดให้บริการเพิ่มได้ คาดว่าต้องใช้เวลาอีก 3-4 สัปดาห์ ในการปรับปรุงระบบของตู้ จึงเสร็จไม่ทันในเดือนนี้ตามที่ตั้งเป้าไว้ โดยคาดว่าจะเปิดให้บริการตู้ได้ทั้งหมดในกลางเดือน ต.ค. 2559
“การแก้ไขปัญหาตู้เอทีเอ็มของธนาคารให้บริการไม่ได้ ถือว่าไม่ล่าช้า เพราะลูกค้าของธนาคารสามารถไปใช้บริการของตู้เอทีเอ็มอื่นโดยที่ไม่ต้องเสียค่าธรรมเนียม” นายชาติชาย กล่าว
สำหรับการเรียกค่าเสียหายจากบริษัทประกันที่ตู้เอทีเอ็มของธนาคารถูกโจรแฮ็ก ระบบและกดเงินออกไปได้ 12.29 ล้านบาทนั้น ขณะนี้บริษัทประกันยังไม่จ่ายค่าเสียหาย ยังอยู่ระหว่างการดำเนินการ ส่วนการดำเนินการจับตัวผู้ที่ขโมยเงินนั้น ขณะนี้ได้เดินทางหนีออกไปนอกประเทศแล้ว เจ้าหน้าที่ตำรวจจะจับตัวได้ก็ต่อเมื่อมีการเดินทางกลับมาเข้ามาประเทศอีกครั้ง
ทั้งนี้ ตู้เอทีเอ็มของธนาคารออมสินยี่ห้อ NCR ได้ถูกกลุ่มโจรแฮ็กเข้าระบบของตู้และกดเงินออกมาตั้งแต่เดือน ก.ค. 2559 จำนวน  21 ตู้ ขโมยเงินออกไปได้ 12.29 ล้านบาท ธนาคารออมสินพบความผิดปกติเมื่อวันที่ 1 ส.ค. 2559 และสั่งปิดตู้เอทีเอ็มยี่ห้อ NCR ที่ตั้งอยู่นอกสาขาทั้งหมด 3,343 ตู้ ตั้งแต่วันที่ 8 ส.ค. 2559 ส่วนใหญ่ตั้งอยู่ในจังหวัดท่องเที่ยว